Marjorie Taylor Greene

**Marjorie Taylor Greene** (født 1974) er en amerikansk republikansk politiker på partiets ytre høyreside, kjent for sin støtte til konspirasjonsteorier som QAnon, rasistiske uttalelser og sin våpenaktivisme. Greene var en av Donald Trumps mest uttalte støttespillere i hans første presidentperiode.  Fra 2021 til 2026 var hun representant i Representantenes hus fra Georgia.

Greene har offentlig kritisert Trump under hans andre presidentskap for hans utenrikspolitiske standpunkter, stilt spørsmål ved om han fortsatt var *«America First»*, og kritisert hans opprinnelige motstand mot *Epstein Files Transparency Act*, som han senere undertegnet. Trump angrep henne på *Truth Social* og trakk tilbake sin støtte til henne. Som et resultat av tvisten med Trump kunngjorde hun den 22. november 2025 sin avgang fra Kongressen med virkning fra 5. januar 2026, og uttalte at hun ikke ønsket at hennes valgdistrikt skulle gjennomgå et «sårende og hatefullt primærvalg». 

## Bakgrunn
Greene ble født i Milledgeville i Georgia (USA). Hun gikk på South Forsyth High School og studerte administrasjon ved University of Georgia.  

## Politisk virke
Hun ble politisk aktiv i 2016 og i 2020 ble hun valgt inn som kandidat i representantenes hus for det republikanske partiet med slagordet *Save America, stop socialism* («Redd Amerika, stopp sosialismen»). Hun fikk 75% av stemmene i sitt distrikt. Greene er en uttalt tilhenger av Donald Trump, USAs president 2017–2020, og er en av de som hevdet at det amerikanske presidentvalget i 2020 ble «stjålet» fra Trump også etter stormingen av den amerikanske kongressen 6. januar 2021. Hun var en av fire kongressmedlemmer som mente at Trump tapte valget på grunn av valgfusk. 

Statsviter Hilmar Mjelde ved Norwegian Research Centre mener hun står for klassisk høyreekstremisme med konspirasjonstenkning, rasisme, vold, anti-system-holdninger og dommedagstenkning. Hun har tatt til orde for vold mot demokratiske politikere og har fremmet konspirasjonsteorier blant annet om været. Ifølge Mjelde er det under Donald Trump ytre høyre har fått en plass i det republikanske partiet. Hun er dårlig likt i sentrale deler av det republikanske partiet i kongressen. Hun er blitt kalt «Trump med høye hæler» og valgkampstrateg Ian Russell har sagt at: «det logiske produktet av en som Trump fører til en som Greene».

Greene var sitt første år i representantenes hus en av dem som sjeldnest stemte for forslag fra president Joe Biden.

Da Elon Musk i 2025 fikk ansvaret for Department of Government Efficiency, ble Greene leder for underkomiteen kalt: Delivering on Government Efficiency som hadde sin første høring kalt: “The War on Waste: Stamping Out the Scourge of Improper Payments and Fraud".  

### Kontroverser
Greene er en politiker med mange kontroversielle synspunkter. Hun har hevdet at Barack Obama er muslim, at George Soros er nazist og at det ikke styrtet noe fly nær Pentagon 11. september 2001. I juli 2020 var hun motstander av bruk av maske mot COVID-19, mot nedstengning og mot obligatorisk vaksinering. Greene har vært mot Black Lives Matter bevegelsen, og har kalt den marxistisk.

I januar 2019 sa Greene at: «.. det er en forbrytelse med dødsstraff, landssvik. Nancy Pelosi er skyldig i landssvik.» Hun har på sosiale medier støttet innlegg om å henrette Pelosi.

Greene fremmet 21. januar, etter å ha stemt mot riksrett mot Donald Trump, og dagen etter at Joe Biden ble president, seks punkter for å starte riksrett mot Joe Biden. Hun mente Biden var korrupt og drev med nepotisme.

Greene ble 4. februar 2021 utestengt fra komitéarbeidet i Representantenes hus. Alle demokratene og totalt elleve republikanere støttet den uvanlige utestengelsen. Greene sa til sitt forsvar at hun trodde at hendelsene 11. september 2001 absolutt var virkelige, at hun ble forledet til å tro på ting som ikke var sant, og at hadde det ikke vært for noen likes på Facebook i 2018 kunne hun ikke blitt anklaget for noe galt.

Den 4. januar 2021, under koronapandemien fremmet hun også et forslag om å sparke leder for NIAID, dr. Anthony Fauci, «Fire Fauci Act» som hun profilerte med slagordet «Fauci lied. People died».

I juni 2023 ble Greene stemt ut av House Freedom Caucus, en lukket gruppe for medlemmer av representantes hus, som har utgangspunkt i Tea Party-bevegelsen. Dette skjedde like etter verbale angrep på representant Lauren Boebert, samt at hun støttet Kevin McCarthy og stemte for Joe Bidens forslag om å heve gjeldstaket tidligere samme år. 

### Epstein-filene og konflikt med Donald Trump
Marjorie Taylor Greene var en av fire republikanere som ønsket å frigi sakspapirene forbundet med Jeffrey Epstein. Trump kalte saken en svindel som demokratene brukte for å slippe å ta ansvar for den rekordlange nedstengingen av statsapparatet i oktober og november 2025. 17. November kalte Trump Greene for en forræder, og gav henne kallenavnet «Wacky Marjorie ‘Traitor’ Brown», og trakk støtten til henne.  Greene uttalte at Trumps retorikk satte hennes liv i fare.  Like etter snudde Trump i saken om sakspapirene, og 427 av 428 medlemmer i kongressen stemte for å frigi «Epstein-filene». Den 22. november publiserte hun en video på sosiale medier at hun trekker seg som medlem av Representantenes hus etter uenigheter med president Donald Trump, hennes siste dag i embetet blir 5. januar 2026.

### Konspirasjonsteorier
Greene har vært en uttalt tilhenger av QAnon siden 2017, og spredte pizza-gate konspirasjonsteorien før «Q» dukket opp på 4chan. Hun har antydet at Hillary Clinton myrder de som etterforsker henne. Hun har sagt at masseskytingen i Las Vegas i 2017 var orkestrert av myndighetene for å få strengere våpenlovgivning. I april 2018 ble hun spurt om henging av «H & O» (Hillary og Obama), og svarte at scenen er klar men at det må gjøres perfekt, ellers vil liberale dommere la dem slippe unna.

I november 2017 skrev Greene på Facebook at «romgeneratorer» sendte laserstråler for å starte skogbranner i California slik at guvernør Jerry Brown kunne få bygd sitt hurtigtog.  Hun spredte udokumenterte teorier lansert av Alex Jones om at Seth Rich, som ble drept i 2016, ble drept på bestilling fra Barack Obama for å lekke informasjon fra det demokratisk partiet, selv om politiet anså drapet som et ran.

Greene har knyttet Hillary Clinton til barneofring og pedofili. 

Den 1. februar 2021 sa Mitch McConnell at konspirasjonsteorier var som en kreftsvulst for det republikanske partiet. Greene responderte ved å si at «Den ekte kreften for det republikanske partiet er svake republikanere som bare vet hvordan man taper ærefullt.»

Hun har hevdet at skoleskytingen ved Sandy Hook i Connecticut (26 drepte) og ved Parkland i Florida (17 drepte) var arrangert av våpenmotstandere, selv om hun har innrømmet overfor etterlatte at skytingene fant sted. Greene har trakassert overlevende etter skoleskytingene.

### Twitter
Den 2. januar 2022 ble Greenes personlige konto på Twitter permanent utestengt for «gjentatte brudd på retningslinjene våre for feilinformasjon om COVID-19», ifølge en talsperson for Twitter. Hun har tidligere blitt midlertidig utestengt flere ganger, og femte advarsel medførte permanent utestenging.

## Privatliv
Greene giftet seg med Perry Greene i 1995. Sammen fikk de tre barn. Perry og Marjorie ble skilt i 2022.  Fra 2023 var hun sammen med Brian Glenn som arbeidet for Right Side Broadcasting Network, og som ble lagt merke til da han, i et beryktet møte, spurte hvorfor Volodymyr Zelenskyj ikke hadde slips i det ovale kontoret.  

Greene vokste opp og giftet seg som katolikk, men ble i 2011 gjendøpt i North Point kirken i Alpharetta i Georgia, et nettverk av 150 kirker (i 2025) som når over 50000 hver uke. 

Greene har vært aktiv innen CrossFit og var i 2014 og 2015 blant topp 100 i aldersgruppen 40–44.

I 2023 utgav Greene en bok om seg selv om sitt politiske arbeid så langt. 

## Referanser


## Eksterne lenker
*